בס"ד

## פנקס

## ההולכים אל האור

**ישראל י.כ. חברוני**

אם רחוק האור

והדרך מייגעת

ולפעמים נדמה

שאי אפשר יותר

תן יד

כי טובים השניים

מן האחד

...................................

לעילוי נשמת פנחס בן משה

שיד ביד הלך עמנו,

שידו מַמְשֶכֶת וּמַחְזֶקֶת

ידנו...

הקטעים שבפנקס זה הינם לקט מתוך

חמישים שנות יצירה. עניינם חיפוש משמעות, חיפוש אמת, חיפוש אלוהי'ם...

אף כי כל קטע עומד בפני עצמו מומלץ לקוראם על פי סדר הופעתם בפנקס ולגלות, תוך התבוננות מעמיקה, את החוט השוזר אותם לסיפור אחד, למסע תעיות וגילויים בדרך לחיי אמונה...

קריאה פורייה ויצירתית...

**הילד לא שאל אותי לשמי**

הוא היה בן שנה

הילד לא שאל אותי לזהותי

הוא היה בן שנה

הילד לא שאל אותי

להשקפתי, לאמונתי

הוא היה בן שנה.

הוא היה בן שנה, זה היה באוטובוס, בירושלים, הוא ישב על ברכי אמו, האנשים עמדו צפופים, הם קראו עיתונים, פניו היו חלקות, פני אמו מקומטות, הוא הסתכל עלי, הוא לא שאל אותי, רק הסתכל עלי, עיני אמו היו עייפות, עיניו היו צלולות, הוא הסתכל עלי, ישר עלי, הוא ראה אותי, הוא ידע אותי, איש ממקורבי אינו יודע אותי, אינו כמו ילד בן שנה, באוטובוס, בירושלים.

היכן אתה עכשיו, ילד...

היכן בין אלפי עיניים חשדניות, זרות, קפואות,

עין שלך, ילד

עין רואה?

קניתי מטר רבוע של אדמה

גדרתי

אותה ואותי

בתיל לא דוקרני

רשמתי:

"שטח פרטי

הכניסה אסורה

זהירות

אין כאן מוקשים"

עם האת

קילפתי את האדמה

ואת קליפות הזמן

לא השלכתי

מעבר לגדר

וטוב לי שכך אני חופר

ומבקש לדעת

אנה אני הולך

אבל מעלי

אני כבר שומע קולות:

"בואו ניכנס!

התיל אינו דוקר

ואין כאן מוקשים!".

לאט לאט

דוחקים אותך מתוכך

מוציאים אותך מעצמך

מפוררים

מפזרים

מפיצים...

נעים נדים

פרורי נשמתך...

**הצימאון הזה** שאין לשאתו.אתה חי בארץ הדוהרת מי יודע לאן. אתה מחפש מישהו שעומד בדרך, שאינו ממהר לשום מקום, שזמנו בידו ולא הוא ביד זמנו. אתה אינך מוצא. אתה חופר את הארץ הזאת ומחפש לך מורה רוחני. אתה אינך מוצא. אתה הולך הביתה, נוטל ספר, ניזרק על המיטה ומבקש לקרוא. אך המלים שבספר רצות מול עיניך כמו המכוניות על הכביש. כבר ביקשת, מאות פעמים, למצוא אותו, את המורה הרוחני שלך בספרים. אתה מושך שמיכה למעלה מראשך, לוחץ אגרופים קמוצים על עיניך ומצטמק לתנוחת עובר. אך לא האגרופים ולא השמיכה ולא התריסים המוגפים מצליחים לעצור את הרעשים... הרעשים בחוץ... הרעשים בפנים... הרעשים שממלאים את הראש...

**בלב המהומה,** בעומק הרעש, גונב לאוזני:

כל אדם יש לו ניגון

רתמתי את אברי- סוסי

לרדוף

להשיג

את ניגוני המתחמק.

שעטת פרסות סוסים החרישה את אזני.

ובדהרתי הפראית ידעתי:

בשעה שהדעת מתיישבת

מתיישב עימה הלב

הרגליים נעצרות

הידיים נחות

וניגון עדין

שיח אברים

מעצמו

מתנגן.

ולא ידעתי

איך עוצרים

את הסוסים.

**אנחנו רצים. רצים רצים...** שועטים, דוהרים, לא יודע לאן..... אני מבקש לעצור, להסתכל סביב, לדעת היכן אני נמצא, להסתכל פנימה... לדעת מי אני, מה אני, מאין אני בא, לאן אני הולך.... אי אפשר. דוחפים. דוחפים מאחור. צועקים: תמשיך תמשיך! עם השאלות האלה לא תגיע לשום מקום, לשום מעמד, עזוב, עזוב, עזוב את השאלות האלה..... כבר עברת את גיל הטפש-עשרה, אתה כבר לא ילד, לא תינוק.... תשאיר את ה "למה" לילדים, לתנוקות.... תהיה גבר... רוץ...רוץ... יש משימות, מטלות, חיובים... אין זמן, צריך להספיק, לחטוף, לאגור... למלא את הכיסים!

**והאדם שכח**

כי האדם הוא עץ השדה

ובכוח רשם לזכותו כל עלה

ואת כל היצורים על פני האדמה

כאילו רק לו היא נועדה

וגם כך לא הסתפק בחשבון בנק כה קטן

והמציא יצור חדש לו קרא תת אדם,

ולא ינוח ולא ישקוט אדם

עד כי יכניס גם את המלאכים

לחשבונו בבנק.

###### בבית אמא

היתה מפה לבנה

ונרות של ערב-חול-וחג.

ואני

הלכתי לחפש את האור.

בבית אמא

הנרות עודם דולקים

והאור קורן בלחיים

ואני ממשיך ומחפש

את הדרך

חזרה.

#### חציתי את הארץ

לארכה

לרחבה

ובמישור הריק

ראיתי בית אחד.

אמרתי:

כאן דולק הנר

כאן ראוי להישאר

והמשכתי

ללכת.

**קול קורא לי**

ממרחקים עצומים בא הקול

מעבר להררי חושך

תהומות

מדבריות.

האם זו את אמי-שרה?

עדיין שם

ניצבת פתח האוהל

קוראה

בוכיה

אחרי בנה המתרחק וכפות ידיו על אוזניו?

האם זה אתם

אבות קדושים

מחפשים את בנכם

האובד בדרכים?

האם זה אתה

א-לוהים

יוצא מן המסתרים

להשיב את בנך

ממרחקים?

**יצאתי לדרך לפני מאה שנה**

אבי עמד ללא תנועה

אמי הזילה דמעה

אחי רקד משמחה

עכשיו הוא בן יחיד לו ולה

הדרך עלתה וירדה

אמי נשארה צופיה

מה רבה אמונתה

אבי לא דאג כי ידע

בנו הולך בנו בא

מעבר לגבעה נעצרתי לשעה

האופק הטיל בי אימה

ביקשתי מיד לשוב חזרה

גאוותי התנגדה

לקחתי ספינה ראשונה

 /...

שכחתי בית שכחתי אדמה

הדרך חזרה נחסמה

צעקתי צעקה

דמעת אמי ניתקה מלחיה

על פני ארץ וימים התגלגלה

דמעת אם בעקבות בנה

צללתי לתוכה

עיני אבי היו בה

הוא חייך אלי בחיבה

אמצני אל ליבו באהבה

ברוך הבא ברוך הבא

אחי אורב בפינה

מחכה לשעה המתאימה

עוד נכונה לי מלחמה.

**אני שוחה בעקבות המאמינים**

המים עולים וגואים

אתמול היה כאן חוף מבטחים

זיזי התיבה חלקים

כחתי כלים

מסביבי שוקעים טובעים

מלחמה על הזיזים

נח את קולו הרים

מבול מתקרב אנשים

צחקתי לו בפנים

האם אגיע אל היום הארבעים

כשהתיבה תנח על אחד ההרים?

**את המלחמה האישית**

הפנימית

שלך

איש לא יעשה

בשבילך

לך לך

מארצך

ממולדתך

את בית אביך

השאר מאחוריך

פנים אל פנים

כל מלחמותיך

עד לגעת

בשורשיך

עד לפגוש

את א-לוהיך.

**להסתכל או לא להסתכל**

קיבלתי פקודה לעלות בית-אל

אני כושל

השרידים האחרונים של מגדל בבל

איני יכול שלא להסתכל

מחלות האתמול רודפות כצל

עלי למהר

דרוש לי זמן להיות אחר

להסתכל או לא להסתכל?

להסתכל לא להסתכל?

להסתכל!

מכת אש

ים המלח בעיני שורף

האוויר בוער

סדום הופכת לתל

המלח לראשי מחלחל

רגלי כבדות כברזל

דמי מתקרש

המלח מגיע ללב

אנא הצל!

###### איש יהודי נאבק בסלעי ענק

מבקש להטיל שמונה טון אל לב השמים.

הוא מסתובב במדבריות ובשלוש פסיעות

הוא מגיע מים המלח למכתש רמון.

אומרים שלאחרונה ראוהו במדבר סיני

בוכה על פתחו של קניון.

מישהו סיפר לי שעל אף ממדיו העצומים

הוא מחפש את עצמו כמו כולנו

ושגבהו אינו עוזר לו לראות רחוק יותר.

לפני שבע שנים קיבל איש יהודי

ממדים רגילים

וניכנס ללמוד בישיבה בירושלים.

כאשר הצליח להבין שתי שורות בגמרא

זלגו עיניו דמעות בגודל נורמאלי

כל כך נורמאלי

שהישיבה כולה זהרה באורן.

אתם ודאי שואלים איך זה קרה שאיש יהודי חזר לחפש את עצמו במדבריות.

גם אני שואל את השאלה הזאת,

גם אני רועד מפחד...

את אשר חיפשתי

לא מצאתי

בעשבים

ולא בשורשים

ולא באדמה שנתנה לי חיים

וכן לנמלים

צפרדעים

השמים לצפרים

את אשר חיפשתי

לא מצאתי

הכוכבים רצים

במסלולים קבועים

גלגלים מניעים

מונעים

כוחות מושכים

דוחים

את אשר חיפשתי

לא מצאתי

בחיים

ירדתי אל בין

המתים

גם שם לא

דברים חדשים

 /...

כל התירוצים

א-לוהים

אלילים

כל בוקר אמונה

כל ערב נפילה

בראשית ברא

בסופית הרס

כל המהומה

בשביל מה

עברתי ארץ

לארכה

לרחבה

חפרתי מנהרה

למרכז האדמה

את אשר חיפשתי

לא מצאתי

את כל החומרים

פירקתי

את כל הכוכבים

פיצחתי

את כל החיים

רצחתי

לו בראשית ידעתי

לו בראשית ידעתי...

**במרכז תאוותי הגדולות**

סוסי הדוהרים

כלבי השוטים

אני ניצב לפניך א-דוני א-לוהי

ומבקש ומתחנן על חיי.

אתה שנתת בי יצר ותשוקה

תאווה-בריאה חכמה ואורה

ואני שניצלתים לרעה

שהפכתי נשמה זכה

לזימה

אנא א-לוהי

סלח על התועבה.

 /...

בסוף כל הדרכים

בקצה כל המלחמות –

הכניעה הגדולה.

אני קושר את ידי על ליבי וניכנע

אני משפיל את עיני לקרקע וניכנע

אני עומד בעולמך כפוף וניכנע

כולי לפניך בושה וכלימה.

ובכניעתי הגדולה לא-לוהי

הנה אני מוצא

את נצחוני הגדול על חיי.

**זה נספג. זה מחלחל**. כמו אחרי הרבה שנים של הליכה במדבר. הרגשה של "סוף סוף". המלים שנהגנו לומר על "החוף שנגיע אליו" ועל... בעצם, כבר חדלנו לומר, כבר חדלנו ללכת. נעצרנו. פשוט, הרגליים נעצרו באחת הנקודות שבדרך לאחר שהראש איבד את הכח לומר להן מה לעשות. אז עמדנו כך, והשמש המשיכה להכות ולייבש חלקה אחר חלקה בגופנו שידע פעם ושכח. ויום אחד, אל תוך האבק הלוהט התגנבה טיפה אחת של מים. והטיפה פגעה בשפתותינו והתייבשה מייד.

 /...

והמשכנו לעמוד עוד יובל ועידן והתפלאנו שאנחנו לא חדלים, הן הראש ויתר כבר ויתר סופית. וכאשר באה הטיפה השנייה גם לא ידענו במה מדובר. והטיפה השלישית והטיפה הרביעית. ואחר כך טיפה כאן טיפה שם... ולאט לאט

התחלפו קרני השמש הלוהטות בגשם דק שהלך וגבר עד שהיה למים רבים. והחלקות שעל פני גופנו נטהרו והמים חלחלו לתוך הבשר ומילאו את חללי הגוף עד שהשקו את העצמות והרוו אותן מבפנים... "מה יקר חסדך א-לוהים, ובני אדם בצל כנפיך יחסיון. ירוויון מדשן ביתך ונחל עדניך תשקם. כי עימך מקור חיים, באורך נראה אור".

**אורך הקדוש**

מאיר בנשמתי

ומשתבר דרך תאי גופי

באלפי ניצוצין.

מה לי מבקש אוצרות?

הן גופי

כולו

יהלומים זוהרים.

**לאט לאט**

מבלי שתרגיש

אתה מרוקן אוצרך

מפזר יהלומיך

מכבה את כל האורות.

ובוקר אחד

אתה פוקח עיניים לשמים

מבקש את השמש

והנה אין היא זורחת.

ובלילה

את הירח

ואת הכוכבים

והנה כבו.

ונותרת

מגשש באפלה

ממשש חושך

מועד בתהומות.

**בימים שאין אתה בי**

איה כבודי

ביקשתי את שאהבה נפשי

החלפתיו בעציצים

תליתי ציורים

וילונות לבנים

הכנסתי לביתי גורים רכים

גוזלים

דגים צבעוניים

נבל וכינור אבובים

מלאתי את כל החרכים בשמים

בשעות שפניך רחוקים

אני כל כך צמאים

כל אברי מתגעגעים

מטורפים

הגידה לי שאהבה נפשי

איכה ממלאים את החללים

כבר פגשתי את כל הסוחרים

קניתי עולמות חכמות מדעים

מצצתי את כל החיים

ואני ריקים, ריקים...

**יהודים מוארים**

כמוכם

ביקשתי אף אני

להיסחף אל תוך האור

כמוכם

ביקשתי אף אני

להדליק נרות

בתוך לבי

בחלונותיכם דלק האור

רחובותיכם הוצפו אור

עיניכם מלאו אור

אור נגע באור

אור ניכנס באור

ואני?

 /...

א-לוהי

אני שעל ראשי תפילין ובתוכו אלילי יון

אני המבקש להשיב את מקדשך אל לבי הסרבן

אני הזקוק לעצמת חשמונאי עכשיו וכאן

התראני א-לוהי היכן

פך השמן הקטן?

**ערב שבת.** עוד מעט תרד השכינה ותתלבש בגופי. אני מפחד. "ובנו לי מקדש ושכנתי בתוכם". בתוכם, בתוך גופם, לאחר שיבנו לו מקדש. דוד הכין את התכנית, שלמה בנה את הבית, והשכינה ירדה, עולם ומלואו מאירה.

כך זה היה, לפני דורות, והיום, בבוא השבת, השכינה יורדת להציץ בהריסות ביתה. היא פונה אלי ושואלת: "האם אתה מוכן, ילד?" ואני מתחמק אל המרתף, כפוף ראש, מושפל, מבוייש. היכן הייתי כל השבוע? איך שכחתי שיום ראשון הולך אל יום שני ויום שני אל שלישי ושלישי אל ששי ואחר כך באה שבת?

"אין דבר ילד", אומרת השכינה. "גם כך טוב. אפילו לא שיקמת את ביתי, אפילו היכל קודשי מדבר היה ותנים מייללים בשדותי, אני אבוא אליך, אני אצטמצם, אני אמצא לי פינה קטנה בין חורבות גופך".

כזאת היא אמי לאחר שנעצתי סכין בבטנה. ממשיכה לחיות, ללטף, לאהוב...

**המחשבה שאשוב להיות עפר**

שיש לי סיכוי

שכל זה יתחיל מחדש

שא-לוהים יאסוף אותי בכפות ידיו עפר מן האדמה

שיברא אותי בצלמו ובדמותו

שייפח באפי נשמת חיים.

ואפילו יחזור כל הגלגול הזה מחדש, אפילו יחזרו הסבל והייסורים,

אפילו אצטרך לעבור ששת אלפים שנה נוספות כדי להגיע אל השבת הגדולה, זה כדאי, אם זה נעשה תחת השגחתך, אבי הרחום, אבי שבשמים...

**אחי...**

האם אתה שומע אותי אחי?

רציתי לספר לך על השמחה

השמחה האמיתית

העמוקה

זו השמחה המתלווה אל כל צער

השוכנת בכל כאב

המציצה מבין חרכי הייסורים.

האם אתה זוכר, אחי?

יחדיו גמענו רחובות עולם, יחדיו האמנו שרק הסבל, הייסורים, הצעקה, הם ורק הם האמת.

וכל חיוך, וכל מבע של שמחה, היו בעינינו זיוף. העמדת פנים.

איך יכולנו לחשוב אחרת? הן החיים היו עבורנו התנוצצות רגעית של אור

בתוך אפלת הנצח.

לכל שמחה ראינו קץ

וצילו של המוות השפיל כל חדווה.

 /...

הקשב אחי

הקשב היטב.

יש לי בשבילך שיר חדש.

את חציו הראשון אתה מכיר היטב, חציו השני קורא לך לצאת ממקומך, לחפש אחריו, לגלותו:

מתחת לחיוכים

השמחות

מחיאות הכף

הריקודים

חורש בחשאי

הכאב

### הפחד

המוות.

ומתחת למות

מחייכת בחשאי

שמחת עולם.

 /...

ואם תשאל אחי, מהי שמחת עולם, אשיב:

שמחת עולם היא

טיפוס מפרך על הררי עד

נטילת זרע-אור משמי הנצח

גלישה זהירה בין צוקים מסוכנים

נחיתה רכה בתהומות

זריעת אור נצח במעמקי החושך

וחוזר חלילה.

עד

שיפרח

כאן

למטה

בעמק הבכא

גן האור.

..................

**סוף דבר ראש דבר**

אם רחוק האור

והדרך מייגעת

ולפעמים נדמה

שאי אפשר יותר

תן יד

כי טובים השניים

מן האחד.

אם הנר דועך

והחושך גובר

ויותר ויותר

מתברר

שאי אפשר יותר

תן יד

כי טובים השניים

מן האחד.

אם הנר כָּבָה

והשתלטה חשכה

ונותרת לבדך

מגשש באפלה

בקש יד

כי טובים השניים

מן האחד.

אם הושטת יד

ויד לך לא הושטה

אל תירא אל תפחד

כי יש יד

בידך

לעולם מחזיקה

תמיד משגיחה

אותך מוליכה

אל ייעודך...

**עד כאן**

**פנקס ההולכים אל האור**

לרכישת הפנקס ופגישת המחבר במסגרת תיאטרון בית, מופעי קריאה מלווים בניגונים, סדנאות צמיחה, גדילה ושחרור:

|  |
| --- |
| בדרך – מסעות רוחניים052-542-6583, 052-658-1796, ישראל, חיה |

C כל הזכויות שמורות למחבר